B4-0391, 0396, 0404, 0405, 0410, 0415, 0418 και 0421/98

Ψήφισμα σχετικά με τις πυρκαγιές που πλήττουν τη βόρεια Βραζιλία και τη Νοτιοανατολική Ασία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την προστασία των τροπικών δασών, και ιδίως τα ψηφίσματά του της 23ης Οκτωβρίου 1997 σχετικά με τις πυρκαγιές στη Νοτιοανατολική Ασία ((EE C 339 της 10.11.1997, σελ. 159.)) και στην περιοχή της Αμαζονίας στη Βραζιλία ((EE C 339 της 10.11.1997, σελ. 163.)),

- έχοντας υπόψη τον κανονισμό (ΕΚ) 3062/95 της 20ής Δεκεμβρίου 1995 του Συμβουλίου σχετικά με τις ενέργειες στον τομέα των τροπικών δασών ((ΕΕ L 327 της 30.12.95,σελ. 9))

- έχοντας υπόψη τις διατάξεις της Σύμβασης για τη βιοποικιλότητα, καθώς και την ανακοίνωση της Επιτροπής της 4 Φεβρουαρίου 1998 σχετικά με τη βιοποικιλότητα (COM(98)0042 - C4-0140/98),

A. λαμβάνοντας υπόψη τις τεράστιες πυρκαγιές που μαίνονται στην πολιτεία Roraima (βόρεια Βραζιλία, σύνορα με τη Βενεζουέλα) και οι οποίες σύμφωνα με τον Οργανισμό Περιβάλλοντος της Βραζιλίας, έχουν ήδη καταστρέψει εκατοντάδες χιλιάδες εκτάρια σαβάνας και τροπικού δάσους από το Δεκέμβριο του 1997, και απειλούν ζώνη 5 εκατ. εκταρίων,

Β. επισημαίνοντας με μεγάλη ανησυχία τις συνεχιζόμενες πυρκαγιές που έχουν καταστρέψει μεγάλες εκτάσεις τροπικών δασών στη νήσο Kalimantan της Ινδονησίας,

Γ. επισημαίνοντας ότι η σοβαρότητα της κατάστασης επιδεινώθηκε σημαντικά εξαιτίας της ξηρασίας που επικρατεί στην περιοχή, που ήταν η χειρότερη εδώ και πολλά χρόνια, και η οποία συνδυάστηκε με ασυνήθιστα ισχυρούς ανέμους[semigr ] ότι και τα δύο αυτά φαινόμενα πιστεύεται ότι συνδέονται με το μετεωρολογικό φαινόμενο «Ελ Νίνιο»,

Δ. υπογραμμίζοντας ότι εκατομμύρια ανθρώπων, ιδιαίτερα αυτόχθονες λαοί που ζουν μέσα στα τροπικά δάση, όπως οι Yanomami, Macuxi και Wapixana, καθώς και οι πληθυσμοί της Kalimantan, και που η ύπαρξή τους απειλείται σοβαρά από την εξάπλωση της πυρκαγιάς, πλήττονται επίσης άμεσα από τις αρνητικές συνέπειες αυτών των πυρκαγιών δασών, όπως η έλλειψη τροφής, η διαταραχή της οικονομίας και τα προβλήματα υγείας,

Ε. λαμβάνοντας υπόψη την ισχνότητα των μέσων καταπολέμησης που εφάρμοσαν οι βραζιλιανές αρχές κατά των πυρκαγιών, παρά την κήρυξη κατάστασης έκτακτης ανάγκης από τον κυβερνήτη της πολιτείας Roraima, και τον πολύτιμο χρόνο που χάθηκε στην καταπολέμηση αυτή εξαιτίας της ανεξήγητης επιφυλακτικότητας που επέδειξε ο Οργανισμός Περιβάλλοντος της Βραζιλίας (ΙΒΑΜΑ) σε σχέση με την αποδοχή της βοήθειας των ειδικευμένων ομάδων των Ηνωμένων Εθνών,

ΣΤ. επισημαίνοντας ότι οι εθνικές κυβερνήσεις στη Νοτιοανατολική Ασία έλαβαν μέχρι στιγμής μέτρα που συχνά ήταν ανεπαρκή για την πρόληψη της εκδήλωσης παρόμοιων πυρκαγιών, και μάλιστα σε ορισμένες περιπτώσεις ακόμη και προώθησαν δραστηριότητες που ήταν πιθανό να προκαλέσουν ανεξέλεγκτες πυρκαγιές, όπως το έργο Mega-Rice στη νήσο Kalimantan της Ινδονησίας,

Ζ. επισημαίνοντας ότι η έκταση 1,5 εκατ. εκταρίων του έργου Mega-Rice, εξαιτίας των φυσικών χαρακτηριστικών της, είναι ακατάλληλη για ένα τόσο μεγάλης κλίμακας πρόγραμμα καλλιέργειας ρυζιού, και ότι παρά τις αντίθετες συστάσεις μιας μελέτης περιβαλλοντικών επιπτώσεων η κυβέρνηση της Ινδονησίας προχώρησε στην υλοποίηση του έργου χωρίς να λάβει συγκεκριμένα μέτρα για να αποτρέψει την αποψιλωτική υλοτομία και την καταστροφή του περιβάλλοντος από ισχυρές υλοτομικές επιχειρήσεις που διαθέτουν σημαντικές διασυνδέσεις με πολιτικούς κύκλους,

Η. λαμβάνοντας υπόψη τη σπουδαιότητα, τόσο οικολογική και οικονομική, όσο και από πλευράς επιστημονικών εξελίξεων, του τροπικού δάσους ως παράγοντα κλιματικής ισορροπίας και ως κληρονομιάς της βιοποικιλότητας για ολόκληρη την περιοχή, αλλά και για τον πλανήτη,

Θ. λαμβάνοντας υπόψη το σημαντικό ρόλο που διαδραματίζουν ορισμένες ΜΚΟ στον αγώνα για προστασία και βιώσιμη διαχείριση του τροπικού δάσους, ιδίως με τις προνομιακές επαφές που συχνά είναι σε θέση να συνάπτουν με τους τοπικούς πληθυσμούς και τις αποκεντρωμένες δομές τους,

Ι. υπενθυμίζοντας ότι το Ευρωπαϊκό Κοινοβούλιο έχει αναγάγει την προστασία των τροπικών δασών σε μια από τις δημοσιονομικές προτεραιότητές του και εκτιμώντας σε σχέση με το θέμα αυτό ότι η εκτέλεση του κονδυλίου B7-6201 του προϋπολογισμού δεν είναι η βέλτιστη,

1. ζητεί από τις αρχές της Βραζιλίας να καταβάλουν κάθε δυνατή προσπάθεια ώστε να επιταχύνουν την άφιξη της βοήθειας επί τόπου, και ιδιαίτερα να δεχθούν χωρίς καθυστέρηση την προσφορά των Ηνωμένων Εθνών (UNEP/OCHA) σε σχέση με τη συγκρότηση ειδικευμένης ομάδας καταπολέμησης των πυρκαγιών[semigr ]

2. ζητεί από την διεθνή κοινότητα και ιδιαίτερα από την ΕΕ να προσφέρει αμέσως οικονομική ενίσχυση και τεχνική βοήθεια προκειμένου οι ομάδες παρέμβασης να μπορέσουν να θέσουν υπό έλεγχο τις πυρκαγιές, και παράλληλα να αποδεσμεύσει επειγόντως ανθρωπιστική βοήθεια υπέρ των θυμάτων[semigr ]

3. υπογραμμίζει ότι είναι σημαντικό οι αυτόχθονες πληθυσμοί να έχουν πρόσβαση σε ιατρικές δομές, δεδομένου ότι βρίσκονται εκτεθειμένοι σε ασθένειες, όπως η ελονοσία και οι νόσοι του αναπνευστικού[semigr ]

4. ζητεί επιμόνως από την κυβέρνηση της Ινδονησίας να σταματήσει τις δραστηριότητες στο πλαίσιο του έργου Mega-Rice στη νήσο Kalimantan και καλεί την Επιτροπή και το Συμβούλιο να δώσουν την απαραίτητη υποστήριξη στην κυβέρνηση της Ινδονησίας σε σχέση με την ανάπτυξη εναλλακτικών λύσεων στο έργο Mega-Rice και με την αποκατάσταση και ανασυγκρότηση των εκτάσεων που έχουν ήδη υποστεί ζημίες, καθώς και για την εφαρμογή μιας ολοκληρωμένης προσέγγισης για την προστασία του τροπικού τυρφοβαλτώδους δάσους της περιοχής και τη συγκρότηση μιας «μονάδας οικολογικού προγραμματισμού» στην κεντρική Kalimantan[semigr ] τους καλεί να διοργανώσουν διάσκεψη με αντικείμενο το έργο Mega-Rice[semigr ]

5. καλεί τις κυβερνήσεις των εν λόγω περιοχών να εφαρμόσουν αποτελεσματικούς νόμους για την καταπολέμηση των μεθόδων εκχέρσωσης των δασών με τη φωτιά, να εφαρμόσουν αγροτική μεταρρύθμιση έτσι ώστε να προσφερθούν στους ακτήμονες χωρικούς εναλλακτικές λύσεις που θα τους αποτρέπουν από την καταστροφή του τροπικού δάσους, και να διαθέσουν κεφάλαια για την έρευνα και τη δράση με στόχο την εξασφάλιση καλύτερης προστασίας αυτών των δασών[semigr ]

6. καλεί την Επιτροπή και το Συμβούλιο να προσφέρουν στις ενδιαφερόμενες εθνικές αρχές την απαραίτητη υποστήριξη έτσι ώστε να αναπτυχθούν βιώσιμες εναλλακτικές λύσεις στις παρούσες δραστηριότητες οι οποίες συμβάλλουν σημαντικά στην καταστροφή των τροπικών δασών[semigr ]

7. ζητεί από την Ομάδα G8, η οποία θα συνεδριάσει τον Μάϊο στο Μπέρμιγχαμ, να προτείνει συγκεκριμένα μέτρα έτσι ώστε να δράσει από κοινού και εντός των Ηνωμένων Εθνών με στόχο:

- την αποτελεσματικότερη καταπολέμηση της καταχρηστικής και παράνομης εκμετάλλευσης του δάσους της Αμαζονίας[semigr ]

- τη συγκρότηση δομών ταχείας αντίδρασης και αλληλοβοήθειας για την συγκέντρωση και τον συντονισμό της παρέμβασης ειδικευμένων μονάδων στην αντιμετώπιση των φυσικών καταστροφών[semigr ]

8. υπενθυμίζει ότι είναι ιδιαίτερα σημαντικό να λαμβάνονται υπόψη από τον ΙΤΤΟ (Διεθνής Οργανισμός Τροπικής Ξυλείας) κριτήρια βιώσιμης διαχείρισης των δασών[semigr ]

9. επισημαίνει ότι, παρά την απαγόρευση εξαγωγών ξυλείας της Καμπότζης, η οποία υποστηρίζεται τόσο από την Ταϋλάνδη όσο και από το Βιετνάμ, οι παράνομες εξαγωγές ξυλείας συνεχίζονται[semigr ] ζητεί κατά συνέπεια από την Επιτροπή και τα κράτη μέλη να θέσουν το ζήτημα αυτό κατά τη Διάσκεψη της ASEM και να επιμείνουν για τον τερματισμό παρόμοιων παράνομων πρακτικών[semigr ]

10. καλεί την Επιτροπή και τα κράτη μέλη να αναλάβουν πρωτοβουλίες στους κόλπους του ΔΝΤ, της Διεθνούς Τράπεζας και του ΙΤΤΟ (Διεθνούς Οργανισμού Τροπικής Ξυλείας) προκειμένου να διαπραγματευθούν με τις κυβερνήσεις της Ινδονησίας και της Βραζιλίας σε σχέση με την ενθάρρυνση της βιώσιμης διαχείρισης των δασών και τον σεβασμό του περιβάλλοντος και των δικαιωμάτων των αυτόχθονων πληθυσμών, ιδίως σε αναπτυξιακά έργα που χρηματοδοτούνται ή τελούν υπό την αιγίδα της κυβέρνησης[semigr ]

11. ζητεί από την Επιτροπή να δώσει ιδιαίτερη προσοχή στα ζητήματα που συνδέονται με τη βιώσιμη διαχείριση του τροπικού δάσους, στο πλαίσιο του προγράμματός της έρευνας και τεχνολογικής ανάπτυξης που απευθύνεται στις αναπτυσσόμενες χώρες[semigr ]

12. εκτιμά ότι η καθιέρωση ενός συστήματος αστικής ευθύνης σε σχέση με τις ζημίες που προκαλούνται στο περιβάλλον θα μπορούσε να αποτρέψει παρόμοιες ανεύθυνες συμπεριφορές και προτείνει παρόμοιο σύστημα να μελετηθεί στο πλαίσιο διεθνούς σύμβασης για τα δάση σε συμφωνία με τις δεσμεύσεις που ανελήφθησαν κατά τη Σύνοδο Κορυφής για τη Γη στο Ρίο το 1992[semigr ]

13. ζητεί από την Επιτροπή να επιταχύνει στο μέγιστο τις εσωτερικές διαδικασίες της έτσι ώστε το σύνολο των πιστώσεων που είναι διαθέσιμες στο κονδύλιο B7-6201 «Τροπικά δάση» από τα προηγούμενα οικονομικά έτη να εκκαθαριστεί το ταχύτερο δυνατό, έτσι ώστε να υπάρξει αποτελεσματική συμβολή στη δράση των εταίρων που συμμετέχουν σε αναπτυξιακά σχέδια επί τόπου[semigr ]

14. εκφράζει τη λύπη του για το γεγονός ότι κατά την διάρκεια της Συνόδου Κορυφής για τη Γη, η οποία διεξήχθη τον Ιούνιο του 1997 στη Νέα Υόρκη, το σχέδιο διεθνούς σύμβασης για την προστασία των δασών, που υποστηρίχθηκε από την Ευρωπαϊκή Ένωση, απερρίφθη από τη συνέλευση[semigr ] παράλληλα, ζητεί από την Επιτροπή να επανακαταθέσει την πρότασή της[semigr ]

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα των Ηνωμένων Εθνών, τις κυβερνήσεις των ενδιαφερόμενων κρατών της Λατινικής Αμερικής και της Νοτιοανατολικής Ασίας, τη Διεθνή Τράπεζα, τον Διεθνή Οργανισμό Τροπικής Ξυλείας, καθώς και στην Ευρασιατική Σύνοδο Κορυφής (ASEM).